b'\n_START_ARTICLE_\nCiorb\xc4\x83\n_START_SECTION_\nDescriere\n_START_PARAGRAPH_\nCiorba este un preparat lichid din legume, verde\xc8\x9buri respectiv legume \xc8\x99i carne sau pe\xc8\x99te, ob\xc8\x9binut prin fierberea buc\xc4\x83\xc8\x9bilor de carne, t\xc4\x83iate la dimensiuni mici, cu diferite legume, dregerea cu diverse ingrediente: ou, sm\xc3\xa2nt\xc3\xa2n\xc4\x83, iaurt, r\xc3\xa2nta\xc8\x99uri ob\xc8\x9binute prin rumenirea f\xc4\x83inii din diverse cereale \xc8\x99i dup\xc4\x83 preferin\xc8\x9b\xc4\x83 acrirea cu o\xc8\x9bet alimentar, bor\xc8\x99, suc de l\xc4\x83m\xc3\xa2ie sau sare de l\xc4\x83m\xc3\xa2ie, suc de ro\xc8\x99ii, corcodu\xc8\x99e, zarz\xc4\x83re ori zeam\xc4\x83 de varz\xc4\x83. Pentru ciorbele de post se fierb legumele f\xc4\x83r\xc4\x83 carne \xc8\x99i se acresc. Ca verdea\xc8\x9b\xc4\x83, la ciorbe se folose\xc8\x99te p\xc4\x83trunjelul cu excep\xc8\x9bia ciorbelor ardelene\xc8\x99ti la care specific zonei este tarhonul, iar la ciorba de burt\xc4\x83 nu se adaug\xc4\x83 verdea\xc8\x9b\xc4\x83. Ciorba de burt\xc4\x83 se acre\xc8\x99te cu o\xc8\x9bet alimentar. Ciorba de potroace se acre\xc8\x99te cu moare de varz\xc4\x83. Ciorba \xc3\xa1 la grec se acre\xc8\x99te cu l\xc4\x83m\xc3\xa2ie._NEWLINE_\xc3\x8en turce\xc8\x99te bine-cunoscuta fiertur\xc4\x83 poart\xc4\x83 numele de \xc3\xa7orba, cuv\xc3\xa2nt provenit din arabul \xc5\xa1orba (\xc5\xa1ar\xc3\xa2b). Ciorba a ajuns pe masa rom\xc3\xa2nilor dintr-un capriciu istoric, fiind fiart\xc4\x83, mai \xc3\xaent\xc3\xa2i, \xc3\xaen ceaunele \xc8\x99i cazanele trupelor de spahii ale Imperiului Otoman. \xc3\x8en Moldova, ciorba se acre\xc8\x99te de obicei cu bor\xc8\x99 ob\xc8\x9binut din fermentarea t\xc4\x83r\xc3\xa2\xc8\x9belor \xc8\x99i se nume\xc8\x99te la fel, bor\xc8\x99.'